Document ID: 32014D0442

KOMISJONI RAKENDUSOTSUS,
7. juuli 2014,
millega kiidetakse heaks kavad uluksigadel esineva sigade Aafrika katku likvideerimiseks Leedu ja Poola teatavates piirkondades
(teatavaks tehtud numbri C(2014) 4551 all)
(Ainult leedu- ja poolakeelne tekst on autentsed)
(2014/442/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 27. juuni 2002. aasta direktiivi 2002/60/EÜ, millega kehtestatakse erisätted sigade aafrika katku tõrjeks ja muudetakse direktiivi 92/119/EMÜ seoses Tescheni haiguse ja sigade aafrika katkuga, (1) eriti selle artiklit 16,
ning arvestades järgmist:
(1)
Direktiiviga 2002/60/EÜ on sisse seatud liidu miinimummeetmed sigade Aafrika katku tõrjeks, sealhulgas meetmed, mida kohaldatakse siis, kui uluksigadel esineva sigade Aafrika katku kohta on saadud ametlik kinnitus.
(2)
2014. aasta alguses kinnitasid Leedu ja Poola sigade Aafrika katku esinemist uluksigadel Valgevene piiri lähedal ning nad on rakendanud tauditõrjemeetmeid vastavalt direktiivile 2002/60/EÜ. Selleks et kehtestada asjakohased tõrjemeetmed ning takistada taudi levikut, koostati komisjoni rakendusotsuse 2014/178/EL (2) lisas liidu loetelu suure riskiga piirkondadest. Lisa I ja II osas on loetletud need piirkonnad Leedus ja Poolas, kus tuleb rakendada tauditõrjeprogramme.
(3)
Epidemioloogilist olukorda arvesse võttes esitasid Leedu ja Poola kooskõlas direktiiviga 2002/60/EÜ komisjonile kavad sigade Aafrika katku likvideerimiseks asjaomastes Leedu ja Poola piirkondades.
(4)
Komisjon kontrollis Leedu ja Poola esitatud kavasid ning leidis, et need on kooskõlas direktiiviga 2002/60/EÜ.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kiidetakse heaks 22. aprillil 2014 Leedu esitatud kava sigade Aafrika katku likvideerimiseks rakendusotsuse 2014/178/EL lisas nimetatud piirkondades.
Artikkel 2
Kiidetakse heaks 14. mail 2014 Poola esitatud kava sigade Aafrika katku likvideerimiseks rakendusotsuse 2014/178/EL lisas nimetatud piirkondades.
Artikkel 3
Leedu ja Poola jõustavad artiklites 1 ja 2 osutatud kavade rakendamiseks vajalikud õigus- ja haldusnormid.
Artikkel 4
Käesolev otsus on adresseeritud Leedu Vabariigile ja Poola Vabariigile.
Brüssel, 7. juuli 2014

Labels: 20
18
6